Anno Domini millesimo ducentesimo octogesimo secundo statuta sunt haec apud Cistercium in Capitulo generali. 1.  In primis, ut ab ambitionis vitio pestiferae velut a fermenti veteris corruptela nostrae religionis sinceritas expurgetur, statuit et ordinat Capitulum generale, quod monachi missi ad abbatias, visitandi gratia, eo quo visitaverint anno, in eisdem abbatiis non possint in abbates nec debeant promoveri, et si promoti fuerint, deponantur. 2.  Cum servos Domini deceat ambulare cum consensu in domo Domini, et vinea Domini sabbaoth suos debeat palmites ubertim dilatare, duxit Capitulum generale provide statuendum, quod scolares Ordinis studentes apud Oxoniam abbati loci eiusdem per omnia obedientes existant ; in moribus autem et modo studendi et etiam in gratia libertatum, scolaribus apud Sanctum Bernardum Parisius studentibus sint conformes ; ad hospitalitatem vero ibi vel alibi in locis suis minime teneantur. Qui vero missi fuerint aliunde, sibi provideant in expensis. Conceditur eis insuper ad humilem petitionem nobilis viri comitis Cornubiae dicti loci fundatoris quod sit filia de T(h)ama, et quod Sancta Maria de regali loco de cetero nuncupetur, et quod pro eodem comite suisque parentibus ibidem missa quotidie celebretur. 3.  Ut os iniqua loquentium cautius obstruatur et praesumptionis temeritas rigore iustitiae reprimatur, generale Capitulum ordinat et diffinit, quod quotiescumque monachus vel conversus iactando seu comminando dicere praesumpserit in audientia ceterorum se velle ab Ordine exire, aut habitum deponere regularem, cum tale saepe colloquium corrumpat et inficiat bonos mores, per custodem Ordinis in catenis, vinculis aut carceri retrudatur, tamdiu retinendus, donec ausui temerario poenae vexatio tribuat intellectum. Hoc idem statuitur de illis qui a saeculo revertentes, suum habitum resumere recusabunt. Nec aliquis abbas aliquem monachum vel conversum de saeculo revertentem, infra abbatiam vel extra permittat aliquod officium exercere in habitu saeculari. 4.  Item, ad exhibenda liberaliter caritatis officia, iuxta verbum apostolicum, communiter omnibus et maxime fratribus ac domesticis Ordinis nostri teneamur, generale Capitulum praecipit firmiter et iniungit personis Ordinis universi quod quicumque in villis, oppidis vel ubi proprias habent domos, in quibus personae Ordinis commorantur, et ibidem possessiones habentur aliquae seu proventus, omnes pauperes Ordinis seu pro dispersione seu causa alia quavis pedites incedentes, cum ad eos declinare contigerit, benigne recipere et honeste tractare, et eisdem caritative saltem una die ministrare victus necessaria teneantur. Quicumque vero monachus vel conversus facere recusaverit, panis et aquae poenitentiae per unum diem subiacebit. 5.  Item, quoniam iuxta Cartam caritatis quae est nostri Ordinis fundamentum, in officio divino per universum Ordinem debet uniformitas observari, statuit et ordinat Capitulum generale quod collecta de undecim millibus virginum per totum Ordinem dicatur, sicut in domo Cistercii dicitur, videlicet tali modo *Deus*, etc., hymnus communis virginum et non alius decantetur. 6.  Quoniam plerumque fructus parit inutiles urbanitas onerosa, et minus proficit bonum alterius officiosissimum, Capitulum generale quantum potest inhibet et defendit, ne aliquis dare praesumat alicui personae seculari vel alterius religionis litteras de conductu, nisi forsan pro negotiis Ordinis mitteretur. 7.  Cum in dubium verteretur utrum abbas inferior, cui commissa fuerit visitatio superioris in eadem linea, debeat locum tenere ratione officii, vel patri abbati superiori suo in sua linea ratione antiquitatis ordinis sit cedendum, sic causam lucide decernit Capitulum generale quod abbas iunior in ordine suo antiquiori in sua linea ratione antiquitatis debet in omnibus cedere, prout in Ordine semper extitit observatum, commissione aliqua non obstante. 8.  Cum clamor taediosus et intolerabilis frequenter pervenerit ad aures Capituli generalis super obligationibus et debitis infinitis, in quibus abbatia de He[i]sterbach diversis creditoribus diu extitit obligata ; volens generale Capitulum illud quod potuit remedium adhibere, duxit firmiter ordinandum, quod abbas Claraevallis, qui primus est pater in illa generatione, una cum abbate de Claustro illius domus patre immediato, bona mobilia et immobilia dicti loci accipiant, vendant, tradant ipsis creditoribus pro legitimo pretio usque ad valorem debitorum, vel alienent seu in usus proprios convertant, prout commodius viderint expedire, de ipsis bonis vel de ipsorum pretio Richardo mercatori domini regis Angliae de debito suo, et cuidam dominae de duobus vini doliis conquerenti ac ceteris creditoribus universis plenarie satisfaciant de omnibus debitis, prout in eorum instrumentis viderint contineri, taliter quod Ordo noster occasione huius apud graves personas et nobiles non possit ulterius diffamari. 9.  Quoniam sicut innocentium opera solet recta simplicitas commendare, sic e regione perversorum iniquitas non debet de malitia commodum reportare, Capitulum generale ordinat et diffinit quod abbati Belifontis in Hungaria, qui innocens manibus et mundo corde a suis quibusdam monachis perversis tam multipliciter est offensus, et in prisione per eos aliquamdiu detentus, quem denique sigillum suum per violentiam et mortis metum reddere compulerunt, sigillum praedictum debeat iterato reddere pater abbas, et de cetero pro abbate vero dicti loci et legitimo habeatur ; principales vero auctores tanti excessus ad arbitrium visitatorum auctoritate Capituli generalis per censuram Ordinis puniantur. 10.  Cum abbas de Fonteneto male receperit abbates ad Capitulum generale venientes, et eosdem minus sufficienter in necessariis procuraverit, auctoritate Capituli generalis iniungitur ei, quod tribus diebus continuis, uno eorum in pane et aqua, poenam sustineat levis culpae. Patri vero abbati nihilominus committitur eadem auctoritate poena pro huiusmodi suis officialibus infligenda. 11.  Statuit et ordinat Capitulum generale quod paternitas Speciosae vallis ad abbatem de Caesarea qui omnia debita dictae domus solvit, pertineat pleno iure, et hoc fiat de patris abbatis primi consilio et consensu, et anno sequenti deferant litteras de consensu conventus matris domus Capitulo generali. 12.  Super facto monachorum de Voto, statuit et ordinat Capitulum generale quod monachi dicti loci tamquam fugitivi debent recipi in propria abbatia, quia hoc importat cum dicitur : Salva Ordinis disciplina. 13.  Ad honestatem Ordinis et gravitatem conservandam, Capitulum generale inhibet firmiter et defendit ne aliquis de cetero sine cuculla audeat equitare, alioquin tribus diebus, uno eorum in pane et aqua, subeat poenitentiam levis culpae. 14.  Quoniam latum pandit deliquentibus aditum qui iungit cum pravitate consensum ; idcirco Capitulum generale ordinat et diffinit quod abbates qui de cetero scienter celaverint abbates alios tempore quo tenentur venire ad Capitulum generale remanentes, cum ipsi celando videntur in hoc maleficio consentire, infra mensem postquam ad propriam reversi fuerint, tribus diebus continuis poenitentiam peragant levis culpae ; alioquin abstineant a divinis, donec poenitentiam peregerint antedictam. 15.  Quoniam relatum est ad aures Capituli generalis, quod quidam tamquam filii Belial viam obedientiae deserentes, et inventionum suarum malitiis adhaerentes, visitatorum et superiorum suorum ordinationes occulte et caute per se vel per alios impediunt, et nos auxiliante Deo desideramus futuris casibus occurrere, et statui nostri Ordinis, ne rediviva, quod absit, mala redeant, praecavere, statuit et ordinat Capitulum generale quod omnes personae Ordinis quae de cetero processum visitatorum aut iudicum a Capitulo generali concessorum in visitationibus, electionibus, ordinationibus, correctionibus, executionibus, seu aliis ordinationibus impedierint, vel ipsis aut proprio abbati se opposuerint, aut ista facientibus consenserint per se vel per alios, litteras, preces, minas, insidias vel auxilia potentum aut saecularium procurando, in Ramis palmarum annis singulis cum illis quos Ordo consuevit excommunicare solemniter per singulas domos Ordinis universi excommunicationis sententia percellantur, et in prolatione sententiae specialiter prae ceteris exprimantur, ut quicumque super hoc fuerit confessus publice vel convictus, poenam conspiratorum sustineat auctoritate Capituli generalis. 16.  Quoniam omnium religiosorum tam excellens est conditio, quod ea quae in ceteris membris Ecclesiae non notantur ad culpam, in ipsis tamen illicita reputantur, et generali Capitulo datum est intelligi quod quidam abbates muliebrem molliciem imitantes, in curribus et lecticis gestatoriis se faciunt portari, statuit et ordinat Capitulum generale quod nullus abbas aut monachus de cetero talibus uti audeant vel praesumant ; alioquin quamdiu talibus usi fuerint, in pane et aqua ieiunent auctoritate Capituli generalis. 17.  Ut in Ordine nostro semper laudabilis uniformitas observetur, statuit et ordinat Capitulum generale ut collecta *Ineffabilem*, etc. quae in quibusdam abbatiis ad missam de Cruce dicitur, in conventu totaliter omittatur. 18.  Quoniam indignum est eos quos Dominus tamquam pacis angelos et exemplar in Ecclesia, vitae suae pacis insigniis religionis vestibus insignivit, contraria arma sumere, et decorem religionis actu contrario deturpare, auctoritate qua potest prohibet Capitulum generale, licet prohibitum sit a canone longe ante, ne aliquis monachus vel conversus praesumat secum arma deferre, sumere, vel habere, videlicet enses, vel gladios, falciones, siccas, aut cultellos acuminatos, aut cetera armorum genera, quae religionis nostrae non conveniunt puritati ; transgressores, si officiales fuerint, deponantur ab officiis ; alii autem non habentes officium usque ad visitatoris nutum ultimi omnium habeantur. 19.  Quoniam illa specialis gratia, quae concedi solet aliquibus de remanendo semel a Capitulo generali, a nonnullis per fraudem aliquando et dolum vertitur in abusum, ut ab illa cessione excludatur penitus fraus et dolus, sic eam declarat Capitulum generale quod quotiescumque alicui conceditur semel a Capitulo remanere, post illam remansionem anno immediate sequenti teneatur modis omnibus se Capitulo praesentare, nisi cum causa legitima potuerit se tueri. 20.  Quoniam iuxta decreta sanctorum canonum dignum est ut severitatem sentiant ecclesiasticae disciplinae, qui mandatis, quae sunt a suis sanctis patribus statuta salubriter, contemnunt contumaciter obedire, statuit et ordinat Capitulum generale quod de Carreceto et de Morolia abbates ad monasterium de Valle Dei personaliter accedentes, ibidem abbatem instituant auctoritate Capituli generalis, praecipientes priori et conventui domus eiusdem, quod eidem instituto tamquam suo vero et legitimo abbati obediant ; alioquin eosdem auctoritate Capituli puniant, prout viderint expedire, pro eo quod dicti prior et conventus anno praeterito ad mandatum Capituli generalis abbatem proprium recipere noluerunt, sed inhoneste, sicut Capitulo extitit relatum, expulerunt et alium licet excommunicatum elegerunt, vel potius intruserunt, quem pater abbas de Superado, pater dicti monasterii, tam inconsulte quam indebite confirmavit, ut sic conventus iure electionis, et pater iure confirmationis, hac vice privati utrorumque insolentia puniatur. 21.  Quoniam abbas de Cheseriaco in causa sibi anno praeterito per Capitulum commissa non processit, propter suam negligentiam vel contemptum, quae partibus ad quas causa spectat multum, ut dicitur, extitit sumptuosa eidem iniungitur auctoritate Capituli generalis ut postquam ad propria redierit, tribus diebus continuis poenitentiam peragat levis culpae. 22.  Quoniam iuxta sententiam sancti Ambrosii, qui uni parcit indigno, ad prolapsionis contagium provocat universos, statuit et ordinat Capitulum generale quod frater P. quondam abbas de Alcubatia, qui bona sui monasterii dissipando et evagando sine licentia et habitu regulari per saeculum, foetere nostrum Ordinem facit coram principibus et praelatis, singulis diebus quando habetur sermo in capitulo, per singulas abbatias illius provinciae denuntietur excommunicatus auctoritate Capituli generalis, donec ad claustrum rediens ubi professus est, sub manu abbatis sui humiliet semetipsum, et tunc per abbatem proprium absolvatur. Si autem professus non est, pro fugitivo Ordinis habeatur. 23.  Cum innotuerit Capitulo generali de Benefezano et de Saltu novali abbates per plures annos a Capitulo generali sine licentia remansisse, eisdem iniungitur ut sequenti anno, omni occasione postposita, Capitulo generali se praesentent, causas suae remorationis in medium prolaturi ; alioquin ex tunc pro depositis habeantur. 24.  Quoniam fide digna relatione innotuit Capitulo generali, abbatem Scalae Dei carnes contra instituta Ordinis et regulam comedisse, auctoritate Capituli generalis tribus diebus uno eorum in pane et aqua, poenitentiam peragat levis culpae. 25.  Quoniam iuxta beati Augustini sententiam, sicut poenitentibus misericordes esse iubemur, sic impoenitentibus et obstinatis in malo misericordiam impendere prohibemur, statuit et ordinat Capitulum generale quod frater M. qui se gerit pro abbate de Thoppior, licet non sit, auctoritate Capituli generalis pro non abbate de cetero habeatur, et super aliis multis excessibus eius in quibus, ut dicitur, impunitus hucusque perseverat, per patrem abbatem puniatur, de restitutione autem alterius abbatis, qui metu mortis cessisse dicitur, patri abbati committitur, et quid inde, etc. 26.  Diffinitio anno praeterito facta de conventibus dispersis non mittendis extra provinciam revocatur. 27.  Quoniam error cui non resistitur approbatur, et ovium culpa sive evagatio pastoris negligentiae imputatur, statuit et ordinat Capitulum generale quod frater Ioannes de Bono, quondam abbas de Oya, qui, ut dicitur, inhoneste per saeculum evagatur, si in aliquo monasterio vel alicui abbati professus est, ad claustrum suum per abbatem revocetur, sin autem pro fugitivo habeatur. 28.  Quoniam datum est intelligi Capitulo generali, quod quidam visitatores in suis visitationibus praecipiunt ut conventus quater in anno carnes comedant et permittunt in visitationibus suis de victualibus facere mentionem, quod est aperte contra Ordinis instituta, et murmurationis intolerabilis incentivum, statuit et ordinat Capitulum generale ut a talibus praeceptis et permissionibus in visitationibus de cetero caveatur. 29.  Super facto monachorum de Locedio Capitulo nuntiato, ad petitionem marguionis de Monte ferrato, patri abbati de Firmitate committitur auctoritate Capituli generalis ut ad locum personaliter accedens, per se vel per alium diligenter inquirat, et faciat tam in capite quam in membris quod secundum Deum et Ordinem sibi videbitur expedire, et quod invenerit renuntiet, etc. 30.  Super facto abbatis Fontis vivi in Hybernia de quo fuit relatum Capitulo generali, quod falsas litteras fecerit et eas Capitulo praesentaverit, abbati Mellifontis committitur, etc. 31.  Super facto de Hylda, patri abbati committitur auctoritate Capituli generalis ut inquirat diligenter de litteris abbatis Ursicampi ibi raptis, et de aliis universis, et quae invenerit, etc. 32.  Quoniam sicut omnia flumina, ut iterum fluant, ad locum unde exeunt revertuntur, sic communia Ordinis privilegia apud matrem nostram Cistercium reposita, cum aliquibus commodata fuerint, ad eumdem locum sint citius referenda, ut iterum aliis indigentibus suffragentur ; statuit et ordinat Capitulum generale quod quicumque de privilegiis eisdem aliqua nunc habent vel detinent, infra instans Pascha apud Cistercium deferre aut mittere non omittant ; alioquin si abbates fuerint, ex tunc se depositos noverint auctoritate Capituli generalis ; si monachi vel conversi, eadem auctoritate ab omni officio ex tunc noverint se suspensos. 33.  Super facto Sancti Martini de Viterbio patri abbati committitur ut inquirat per se vel alium, et quid invenerit, etc. 34.  Super facto de Bolbona Capitulo generali nuntiato auctoritate dicti Capituli patri abbati de Bono fonte, et de Fontefrigido et de Bona Cumba committitur abbatibus ut ad locum accedentes, diligenter inquirant, et per conventus dispersionem seu mobilium distractiones, seu alio competentiori modo ad periculum seu lapsum dictae domus cautius evitandum, faciant quod eis videbitur secundum Deum et Ordinem expedire in plenitudine potestatis, et quid inde fecerint vel invenerint, etc. 35.  Super facto abbatis de Casemarii, patri abbati auctoritate Capituli generalis committitur, ut per se vel per alium inquirat et terminet pace vel iudicio, etc. 36.  Cum quam grave et detestabile sit schisma, in Core, Dathan et Abiron, quos terra vivos absorbuit, Dominus repraesentat, et excessus multiplices et enormes sororis Beatricis quondam abbatissae de Sancta Columba, quae schismatice statutis nostri Ordinis per tempora longiora se opposuit, ut dicitur, faciendo benedici novitias dicti loci, et confessiones monialium suarum per saeculares presbyteros audiri, et alias cum quibusdam sequacibus suis dicitur conspirasse contra Ordinem supradictum, propter quod et quamplura alia abbas Claraevallis pater dicti loci ipsam Beatricem a regimine et officio abbatiae supradictae deposuit, Capitulum generale non valens ulterius sustinere, depositionem ipsius et omnes processus habitos ibidem per *Claraevallensem* supradictum (cui sententiae depositionis non vult adhuc obedire, sed in sua malitia perseverat) ratificat et approbat dictum Capitulum generale, volens et consentiens quod ad dictas sententias et processus contra ipsam Beatricem et eius sequaces observandos, et ad bona ipsius abbatiae ad opus monialium obedire volentium servanda, et ad redditionem sigilli ab ipsa Beatrice detenti, invocetur undique, ut melius poterit, brachium saeculare, et nihilominus dictus abbas Claraevallis totum factum contingens dictum negotium prosequatur auctoritate Capituli generalis. 37.  Abbas de Petra fertili, qui non venit ad Capitulum generale eo anno quo debuit nec se legitime excusavit, deponitur in instanti. 38.  Abbas Sancti Leonardi, de quo multa enormia et turpia per plures fide dignos relata sunt Capitulo generali, deponitur in instanti. 39.  De Magio et de Valle Salutis in Hibernia abbates, qui summam sibi a patribus abbatibus impositam solvere noluerunt, deponuntur in instanti. Abbas de Hymnis patri abbati hoc denuntiet auctoritate Capituli generalis. 40.  Praecipitur auctoritate Capituli generalis abbatibus Hispaniae, ut solvant summas pecuniae pro subsidio Terrae sanctae sibi impositas infra instans Pascha, alioquin ex tunc pro depositis habeantur. Haec ipsis denuntiare visitatores eorum auctoritate Capituli generalis teneantur. 41.  Frater G. dictus Graz monachus de Rivo Beatae Mariae, qui se falso gessit in pluribus locis aliquamdiu pro abbate, auctoritate Capituli generalis ultimus omnium per annum integrum habeatur, et omni sexta feria sit in pane et aqua, nec habeat in Ordine administrationem aliquam, nisi de licentia Capituli generalis. 42.  Super facto de [Regali] Murcia[e] auctoritate Capituli generalis patri abbati et de Borbona committitur ut ad locum personaliter accedentes simul vel alter ipsorum, qui adire poterit, in plenitudine potestatis puniant tam in capite quam in membris et faciant quod secundum Deum et Ordinem viderint faciendum, et quid inde, etc. 43.  Quoniam abbas de Salt[e]reya in Anglia, contemnendo mandatum Capituli generalis sibi et suis officialibus saepe iniunctum, abbati de Bona requie contempsit solvere pecuniam quam debebat, auctoritate Capituli generalis deponitur in instanti ; prior autem et supprior et bursarii praecipiuntur ab officiis amoveri. Abbas de Coguessale hoc eis denuntiet. 44.  Abbas de Monte petroso, qui citatus a patre abbate ut veniret ad Capitulum generale super certis articulis veniam petiturus, et veniens usque Cistercium recessit absque licentia dicti Capituli, iuxta id quod fuit anno praeterito diffinitum, deponitur in instanti. Hoc ei pater abbas denuntiet. 45.  De Sicilia et de Calabria abbates, qui ultra bis continue remanserunt a Capitulo generali eo tempore quo debebant venire, per patres abbates deponuntur auctoritate Capituli generalis. 46.  Abbas de Iubino, qui non venit ad Capitulum per XV annos deponitur in instanti. Hoc ei pater abbas denuntiet. 47.  Super facto abbatis de Bullio abbati Pontigniaci auctoritate Capituli generalis committitur, ut inquirat, et quid inde invenerit, etc. 48.  De facto Cariloci patri abbati auctoritate Capituli generalis committitur ut ad locum personaliter accedens, in plenitudine potestatis ordinet in domo quod secundum Deum et Ordinem viderit expedire, et quid inde, etc. 49.  Querela magistri I. canonici Leodiensis contra abbatissam et conventum de Arcaroda, de Valle Dei et de Camberone abbatibus committitur, et quod si non poterunt terminare eam instructam in scriptis deferant ad Capitulum generale anno sequenti. 50.  Querela civium Metensium contra abbatem de Bet[h]ania patri abbati committitur. 51.  Querela abbatis de Insula Pontiana contra abbatem de [S. Spiritu de] Se[m]prone, de Sancto Sebastiano et de Casamariano abbatibus committitur. 52.  Querela Sancti Anastasii abbatis contra abbatem Fossae novae, de Sancto Pastore et de [S. Salvatore de Monte] Amiato abbatibus committitur. 53.  Item querela praedicti abbatis Sancti Anastasii contra abbatem Sancti Martini prope Viterbium, de Palatiolis et de Falera abbatibus committitur. 54.  Querela civium Par. contra abbatem de Valle regali, patri abbati auctoritate Capituli generalis iniungitur quod ipse compellat filium suum ad solvendum infra instans Pascha dictis mercatoribus debitum prout in litteris of[ficialibus] pat[entibus] plenius continetur. 55.  Querela burgensium Gandelensium contra abbatem de Quinque solde, de Nez et de Stanlee in Anglia abbatibus committitur. 56.  Querela abbatissae de Argenceolis contra abbatem de Cheminone, de Ripatorio et de Igniaco abbatibus committitur. 57.  Querela decani et capituli Beati *Bartholomei* Leodiensis contra abbatem de Alna, de Bodelo et de Valle Dei abbatibus committitur. 58.  Inspectio loci de Vare, ubi episcopus intendit fundare abbatiam monialium, de Salem et de Sancto Urbano abbatibus committitur, et quid inde, etc. 59.  Inspectio loci de Copremil in Ungaria, de Sancto Godardo et de Pernoe abbatibus committitur, et quid invenerint, etc. 60.  Conceditur quod pro domino Arnaudo bonae memoriae A(r)gen[nensi] episcopo in abbatia de Peri[ni]aco missa quotidiana celebretur. 61.  Petitio reverendi patris episcopi Capudaquensis, qui petit quod quinque monasteria nigrorum monachorum Ordini nostro incorporentur, et quod de abbatia de Canonica in Apulia, ex illis quinque monasteriis una fiat, exauditur. 62.  Petitio abbatis de Sancto Eduardo, qui petit quod una missa pro fundatoribus suis quotidie celebretur in domo propria, exauditur. 63.  Petitio abbatum Angliae, qui petunt quod possint facere commemorationem beati Edmundi ad horas Beatae Virginis, exauditur. 64.  Petitio civium Coloniensium, qui petunt abbatiam quamdam monialium dictam ad Martyres prope Coloniam incorporari nostro Ordini, exauditur. Incorporatio vero praedicta et creatio abbatissae, de [Veteri] Campo et de Veteri monte abbatibus committitur auctoritate Capituli generalis, et sit filia Cistercii. 65.  Petitio comitissae de Warrebic, quae petit quod abbas novae abbatiae Oxon[i]en[sis] possit orationes speciales pro ipsa in domo facere, exauditur. 66.  Petitio abbatis Casae novae qui petit incorporari quinque monasteria monachorum alborum non habentium conformem nobis habitum, sed secundum regulam sancti Benedicti viventium taliter exauditur, quod primo requirat consensum dioecesani et capituli et omnium aliorum qui possint impedire dictam incorporationem et litteras eorum sequenti anno deferat Capitulo generali. 